《洞庭胡敬之以余父执之交岁馈新橘凡十有馀年感无以报是用作歌》
元代·谢应芳

湖山清气钟而翁，生儿亦有古人风。年年送橘拜床下，甚愧我人庞德公。

今年霜落洞庭早，橘熟先于葑田稻。青衣童子黄金丸，橘头摘来霜未乾。

侬家食指百三十，分甘喜得皆波及。娇痴堪笑两曾孙，手弄金丸口欲吞。

阿翁老饕三咽毕，□教食之还自吃。一枝一枝复一枝，翁有笑声孙亦咍。

枯肠久似长卿渴，甘露适从仙亭来。楚江萍实不可得，华峰藕亦无人识。

冷比雪霜甘比蜜，此句真可题此橘。韩子之诗今代无，借作报章挥我笔。

怀哉故人家洞庭，七十二峰环翠屏。洛阳秋风尘满城，莫能污尔双鞋青。

南山不烂黄河清，正须坐阅三千龄。山中旧识诸耆英，烦道老夫多寄声。

作者简介：谢应芳（1295～1392）元末明初学者。字子兰，号龟巢，常州武进（今属江苏）人。自幼钻研理学，隐白鹤溪上，名其室为“龟巢”，因以为号。授徒讲学，议论必关世教，导人为善，元末避地吴中，明兴始归，隐居芳茂山，素履高洁，为学者所宗，有《辨惑编》、《龟巢稿》等。